Okresná prokuratúra Košice I 
Mojmírova 5, 041 47 Košice 1 	

Sp. zn. : 3 Pv 1/13/8802	Košice I, 2.1.2013
EEČ : 2-63-284-2013

U Z N E S E N I E

Trestná vec:	obvinený XXXXX  
Prečin:	Výtržníctvo podľa § 364 odsek 1 písmeno a, odsek 2 písmeno b Trestného zákona číslo 300/2005 Zbierky zákonov v znení zákona číslo 246/2012 Zbierky zákonov

Rozhodol: 	prokurátor Okresnej prokuratúry Košice I
Podľa § 216 odsek 1 Trestného poriadku podmienečne zastavujem trestné stíhanie  obvineného:
1.	XXXXX
	dátum narodenia: XXXXX
	miesto narodenia: XXXXX
	trvalé bydlisko: XXXXX
v Košiciach dňa 01.01.2013 v čase o 02.30 hod. na ul. Budapeštianskej č. 16 v Pizzerii Milano vystrelil 6 krát z krátkej plynovej pištole zn. Zoraki - mod. 914, v. č. 0812-256945 do vzduchu a tiež z bezprostrednej blízkosti na XXXXX a XXXXX, kde týmto mieril na hlavu a brucho, následne vybehol z pizzerie a opätovne vystrelil  na XXXXX, pričom svojím konaním nespôsobil žiadne zranenia a škodu
Podľa §216 odsek 2 Trestného poriadku je určená obvinenému skúšobná doba v trvaní 24 mesiacov.
Z priloženého spisového materiálu nevyplýva potreba uložiť obvinenému v skúšobnej dobe obmedzenia v zmysle ustanovenia odseku 4 § 216 Trestného poriadku.
Odôvodnenie:
	
	Policajt Obvodného oddelenia PZ XXXXX - XXXXX uznesením zo dňa 01.01.2013 sp. zn. ORP-3/TH-KE-2013 začal trestné stíhanie a následne uznesením zo dňa 01.01.2013 vzniesol obvinenie XXXXX za prečin výtržníctva podľa § 364 ods. 1 písm. a /, ods. 2 písm. d / Trestného zákona, ktorého sa dopustil tak, ako je to uvedené vo výrokovej časti tohto uznesenia.

	Obvinený vyhlásil, že skutok spáchal, konanie oľutoval a súhlasil, aby trestné stíhanie bolo voči nemu v prípravnom konaní podmienečne zastavené.

	V priebehu prípravného konania boli vypočutí XXXXX, XXXXX, XXXXX, XXXXX, ktorých výpovede spolu s  ďalšími zabezpečenými listinnými dôkazmi preukazujú trestnú činnosť obvineného.

	V zmysle ustanovenia § 216 ods. 1 písm. a, b, c / Tr. poriadku v konaní o prečine, na ktorý zákon ustanovuje trest odňatia slobody, ktorého horná hranica neprevyšuje päť rokov, môže prokurátor so súhlasom obvineného po vznesení obvinenia do podania obžaloby na návrh policajta alebo aj bez návrhu podmienečne zastaviť trestné stíhanie, ak vyhlási, že spáchal skutok, za ktorý je stíhaný, a nie sú odôvodnené pochybnosti o tom, že jeho vyhlásenie bolo vykonané slobodne, vážne a zrozumiteľne, nahradil škodu, ak bola činom spôsobená, alebo s poškodeným o jej náhrade uzavrel dohodu, alebo urobil iné potrebné opatrenia na jej náhradu, a vzhľadom na osobu obvineného, s prihliadnutím na jeho doterajší život a na okolnosti prípadu možno takéto rozhodnutie považovať za dostačujúce.

	Skúšobná doba sa začína právoplatnosťou uznesenia o podmienečnom zastavení trestného stíhania ( § 216 ods. 2 Tr. poriadku ).

	Ak obvinený v priebehu skúšobnej doby viedol riadny život, splnil povinnosť nahradiť spôsobenú škodu a vyhovel aj ďalším uloženým obmedzeniam a povinnostiam, prokurátor rozhodne, že sa obvinený osvedčil. Inak rozhodne, a to aj počas skúšobnej doby, že sa v trestnom stíhaní pokračuje ( § 217 ods. 1 Tr. poriadku ).

	Obvinený XXXXX svojim konaním nespôsobil žiadnu škodu a zranenia, čo je potvrdené aj samotnými výsluchmi svedkov. Obvinený XXXXX nebol priestupkovo doposiaľ riešený a doteraz nebol súdne trestaný. 

	S poukazom na osobu obvineného, priznanie sa k trestnému činu a k jeho oľutovaniu, boli splnené všetky podmienky na podmienečné zastavenie trestného stíhania v zmysle citovaného ustanovenia. Podľa § 216 ods. 2 Tr. poriadku bola obvinenému stanovená skúšobná doba v trvaní 24 mesiacov.

Poučenie:
Proti tomuto uzneseniu je prípustná  sťažnosť, ktorú  možno podať do troch dní od jeho oznámenia na Okresnú prokuratúru XXXXX I.                         Sťažnosť má odkladný účinok.

Mgr. Jozef Stanko
prokurátor